Začinima protiv raka
Dok su istraživači u potrazi za boljim tretmanima za lečenje raka, sve je više dokaza da promene u ishrani mogu da spreče bolest
U istraživačkoj laboratoriji bolnice za lečenje raka “M.D. Anderson” u Hjustonu doktor Barat Agarval proučava medicinsku upotrebu začina - poput turmerika ili kurkume, koju je jeo kada je živeo u rodnoj Indiji. Veliki deo njegovog istraživanja fokusiran je na kurkumu, vrstu đumbira, i na njen glavni sastojak - kurkumin, koji je i glavni sastojak kari sosa. Dokazano je da je kurkumin efikasan u smanjivanju kancerogenih tumora. I dok su pojedini lekari skeptični da bi začini mogli da se koriste za lečenje raka, Agarval ne odustaje. On kaže da sada i istraživanja nekih njegovih kolega daju dobre rezultate. Međutim Agarval naglašava da ni kurkumin ni bilo koja druga hrana nemaju to magično svojstvo da zaustave rak. On se zalaže za umerenu ishranu i način života kao i upotrebu različitih prirodnih namirnica. Agarvalov pristup zagovara i Hans Rufert, šef kuhinje u Atlanti koji je na nedavnoj Konferenciji osoba koje su preživele rak, u Hjustonu, prikazao veštinu pravljenja salata. Rufert je veliki zagovornik upotrebe svežih sastojaka i u pravljenju svojih specijaliteta i uzima recepte kuhinja širom sveta. Međutim ono što Ruferta posebno interesuje je zdrava ishrana. Rufert je izlečen od raka. Odstranjen mu je želudac i deo jednjaka. On priznaje da u tome ima malo ironije ali tim više je kako kaže njegova poruka snažnija. Barat Agarval misli da bi istraživanje hemijskog sastava hrane i začina bilo puno korisnije u sprečavanju pojave raka nego skupa istraživanja genetskih faktora. Agarval ističe da se odavno zna da sastojci poput kurkumina pomažu zdravlju. A u svetlu ekonomske krize i produženog životnog veka bebi-bumera kojima će u godinama koje predstoje biti potrebna sve veća medicinska nega smanjenje budžetskih izdataka je važna stavka.